qundao/data-zh-poetry huggingface dataset:
宿郊外晓作诗
作者：王衡
朝代：隋

残星落檐外，馀月罢窗东。水白先分色，霞暗未成红。
玩雪诗
作者：王衡
朝代：隋

寒庭浮暮雪，疑从千里来。皎洁随处满，流乱逐风回。璧台如始构，琼树似新栽。不待阳春节，谁持竞落梅。
东海悬崖题诗
作者：王谟
朝代：隋

因巡来到此，瞩海看波流。自兹一度往，何日更回眸。
忆情人诗
作者：秦玉鸾
朝代：隋

兰幕虫声切，椒庭月影斜。可怜秦馆女，不及洛阳花。
闺思诗
作者：罗爱爱
朝代：隋

几当孤月夜，遥望七香车。罗带因腰缓，金钗逐鬓斜。
登终南山拟古诗
作者：胡师耽
朝代：隋

结庐终南山，西北望帝京。烟霞乱鸟道，劣见长安城。宫雉互相映，双阙云间生。钟鼓沸阊阖，笳管咽承明。朱阁临槐路，紫盖飞纵横。望望未极已，瓮牖秋风惊。岩岫草木黄，飞雁遗寒声。坠叶积幽径，繁露垂荒庭。瓮中酒新熟，涧谷寒虫鸣。且对一壶酒，安知世间名。寄言朝市客，同君乐太平。
苏小小歌
作者：苏小小
朝代：隋
体裁：诗

妾乘油壁车，郎骑青骢马。何处结同心，西陵松柏下。
真药物颂
作者：苏玄朗
朝代：隋
体裁：四言诗

天地之先，无根灵草。一意制度，产成至宝。
因故人归作诗
作者：苏蝉翼
朝代：隋

郎去何太速，郎来何太迟。欲借一尊酒，共叙十年悲。
棹歌行
作者：萧岑
朝代：隋
体裁：古风

桂酒既潺湲，轻舟亦乘驾。鼓枻何所吟，吟我皇唐化。容与沧浪中，淹留明月夜。
咏舞
作者：萧德言
朝代：隋
体裁：五言绝句

低身锵玉佩，举袖拂罗衣。对檐疑燕起，映雪似花飞。
奉和御制夜观星示百僚诗
作者：萧琮
朝代：隋
体裁：古风

阳精去南陆，大曜始西流。夕风凄谢暑，夜气应新秋。重门月已映，严城漏渐修。临风出累榭，度月蔽层楼。灵河隔神女，仙辔动星牛。玉衡指栋落，瑶光对幌留。徒知仰阊阖，乘槎未有由。
空中歌三首
作者：葛玄
朝代：隋

真人昔遗教，悯念孤痴子。嬖邪不信道，祸乱由斯起。身随朝露晞，悔恨何有己。罪大不可掩，流毒将谁理。冥冥未出期，劫尽方当止。转轮贫贱家，仍复为役使。四体或不完，蹩躠行乞市。不知积罪报，怨天神不恃。大道常无为，弘之由善始。吾今获轻举，修行立功尔。三界尽稽首，从容紫宫里。停驾虚元中，人生若流水。临别属素翰，粗标灵妙纪。我今便升天，悯念诸儒英。大道体虚无，寂寂中有精。视之若冥昧，窈窈中昭明。莫言道虚诞，所患不至诚。奚不登名山，诵是洞真经。一讽而一咏，玄音彻太清。太上辉金容，众仙齐应声。十方散香花，燔烟旃檀馨。皇娥奏九韶，鸾凤谐和鸣。龙驾翳空迎，华盖曜查冥。翛闲劫仞台，帝释欻降庭。八王奉丹液，挹漱身腾轻。逍遥有无间，流朗绝形名。神童夹侍侧，自然朝万灵。飘飘八景舆，游衍白玉京。七祖升福堂，先亡悉超生。王侯能笃信，必为天下贞。大人体至德，一切蒙其成。散诞游山水，吐纳灵和津。炼气同希夷，静咏道德篇。至心宗玄一，冥感今乃宣。飞驾御九龙，飘飘乘紫烟。华景曜空衢，红云拥帝前。暂迂蓬莱宫，倏忽已宾天。伟伟众真会，渺渺凌重玄。体固无终劫，金颜随日鲜。欢乐太上境，悲念一切人。谁能离死坏，结是冥中缘。悠悠成至道，无有入无问。微妙良难测，智者谓我贤。若能弘众妙，轻举升神仙。
空中歌三首·其一
作者：葛玄
朝代：隋

真人昔遗教，悯念孤痴子。嬖邪不信道，祸乱由斯起。身随朝露晞，悔恨何有己。罪大不可掩，流毒将谁理。冥冥未出期，劫尽方当止。转轮贫贱家，仍复为役使。四体或不完，蹩躠行乞市。不知积罪报，怨天神不恃。大道常无为，弘之由善始。吾今获轻举，修行立功尔。三界尽稽首，从容紫宫里。停驾虚元中，人生若流水。临别属素翰，粗标灵妙纪。
空中歌三首·其三
作者：葛玄
朝代：隋

散诞游山水，吐纳灵和津。炼气同希夷，静咏道德篇。至心宗玄一，冥感今乃宣。飞驾御九龙，飘飘乘紫烟。华景曜空衢，红云拥帝前。暂迂蓬莱宫，倏忽已宾天。伟伟众真会，渺渺凌重玄。体固无终劫，金颜随日鲜。欢乐太上境，悲念一切人。谁能离死坏，结是冥中缘。悠悠成至道，无有入无问。微妙良难测，智者谓我贤。若能弘众妙，轻举升神仙。
空中歌三首·其二
作者：葛玄
朝代：隋

我今便升天，悯念诸儒英。大道体虚无，寂寂中有精。视之若冥昧，窈窈中昭明。莫言道虚诞，所患不至诚。奚不登名山，诵是洞真经。一讽而一咏，玄音彻太清。太上辉金容，众仙齐应声。十方散香花，燔烟旃檀馨。皇娥奏九韶，鸾凤谐和鸣。龙驾翳空迎，华盖曜查冥。翛闲劫仞台，帝释欻降庭。八王奉丹液，挹漱身腾轻。逍遥有无间，流朗绝形名。神童夹侍侧，自然朝万灵。飘飘八景舆，游衍白玉京。七祖升福堂，先亡悉超生。王侯能笃信，必为天下贞。大人体至德，一切蒙其成。
夏日闺怨
作者：蔡瑰
朝代：隋
体裁：古风

桃径李蹊绝芳园，炎氛炽日满愁轩。枝上鸟惊朱槿落，池中鱼戏绿蘋翻。君恋京师久留滞，妾怨高楼积年岁。非关曾入楚王宫，直为相思腰转细。卧簟乘闲乍逐凉，熏炉畏热懒焚香。雨沾柳叶如啼眼，露滴莲花似汗妆。全由独自羞看影，艳是孤眠疑夜永。无情拂镜不成妆，有时却扇还风静。近日书来道欲归，鸳鸯文锦字息机。但恐愁容不相识，为教恒著别时衣。
悼亡诗
作者：薛德音
朝代：隋

凤楼箫曲断，桂帐瑟弦空。画梁才照日，银烛已随风。苔生履迹处，花没镜尘中。唯馀长簟月，永夜向朦胧。
巢王座韵得馀诗
作者：薛昉
朝代：隋

平台爱宾客，缝掖齿簪裾。藉卉怀春暮，开襟近夏初。嫩枝犹露鸟，细藻欲藏鱼。舞袖临飞阁，歌声出绮疏。莫虑归衢晚，驰轮待兴馀。
人日思归诗
作者：薛道衡
朝代：隋
体裁：诗

入春才七日，离家已二年。人归落雁后，思发在花前。
从驾天池应诏诗
作者：薛道衡
朝代：隋

上圣家寰字，威略振边陲。八维穷眺览，千里曳旌旗。驾鼋临碧海，控骥践瑶池。曲浦腾烟雾，深浪骇鲸螭。
从驾幸晋阳诗
作者：薛道衡
朝代：隋

省方遵往册，游豫叶前经。金吾朝戒道，校尉晚巡营。重峦下飞骑，绝浦渡连旌。涧水寒逾咽，松风远更清。方观翠华反，簪笔上云亭。
入郴江诗
作者：薛道衡
朝代：隋

仗节遵严会，扬舲溯急流。征涂非白马，水势类黄牛。跳波鸣石碛，溅沫拥沙洲。岸回槎倒转，滩长船却浮。缘崖频断挽，挂壁屡移钩。还忆青丝骑，东方来上头。
出塞二首和杨素
作者：薛道衡
朝代：隋

高秋白露团，上将出长安。尘沙塞下暗，风月陇头寒。转蓬随马足，飞霜落剑端。凝云迷代郡，流水冻桑乾。烽微桔槔远，桥峻辘轳难。从军多恶少，召募尽材官。伏堤时卧鼓，疑兵乍解鞍。柳城擒冒顿，长坂纳呼韩。受降今更筑，燕然已重刊。还嗤傅介子，辛苦刺楼兰。边庭烽火惊，插羽夜徵兵。少昊腾金气，文昌动将星。长驱鞮汗北，直指夫人城。绝漠三秋暮，穷阴万里生。寒夜哀笛曲，霜天断雁声。连旗下鹿塞，叠鼓向龙庭。妖云坠虏阵，晕月绕胡营。左贤皆顿颡，单于已系缨。绁马登玄阙，钩鲲临北溟。当知霍骠骑，高第起西京。
出塞二首和杨素·其一
作者：薛道衡
朝代：隋

高秋白露团，上将出长安。尘沙塞下暗，风月陇头寒。转蓬随马足，飞霜落剑端。凝云迷代郡，流水冻桑乾。烽微桔槔远，桥峻辘轳难。从军多恶少，召募尽材官。伏堤时卧鼓，疑兵乍解鞍。柳城擒冒顿，长坂纳呼韩。受降今更筑，燕然已重刊。还嗤傅介子，辛苦刺楼兰。
出塞二首和杨素·其二
作者：薛道衡
朝代：隋
体裁：诗

边庭烽火惊，插羽夜徵兵。少昊腾金气，文昌动将星。长驱鞮汗北，直指夫人城。绝漠三秋暮，穷阴万里生。寒夜哀笛曲，霜天断雁声。连旗下鹿塞，叠鼓向龙庭。妖云坠虏阵，晕月绕胡营。左贤皆顿颡，单于已系缨。绁马登玄阙，钩鲲临北溟。当知霍骠骑，高第起西京。
和许给事善心戏场转韵诗
作者：薛道衡
朝代：隋

京洛重新年，复属月轮圆。云间璧独转，空里镜孤悬。万方皆集会，百戏尽来前。临衢车不绝，夹道阁相连。惊鸿出洛水，翔鹤下伊川。艳质回风雪，笙歌韵管弦。佳丽俨成行，相携入戏场。衣类何平叔，人同张子房。高高城里髻，峨峨楼上妆。罗裙飞孔雀，绮带垂鸳鸯。月映班姬扇，风飘韩寿香。竟夕鱼负灯，彻夜龙衔烛。欢笑无穷已，歌咏还相续。羌笛陇头吟，胡舞龟兹曲。假面饰金银，盛服摇珠玉。宵深戏未阑，兢为人所难。卧驱飞玉勒，立骑转银鞍。纵横既跃剑，挥霍复跳丸。抑扬百兽舞，盘跚五禽戏。狻猊弄斑足，巨象垂长鼻。青羊跪复跳，白马回旋骑。忽睹罗浮起，俄看郁昌至。峰岭既崔嵬，林丛亦青翠。麋鹿下腾倚，猴猿或蹲跂。金徒列旧刻，玉律动新灰。甲荑垂陌柳，残花散苑梅。繁星渐寥落，斜月尚徘徊。王孙犹劳戏，公子未归来。共酌琼酥酒，同倾鹦鹉杯。普天逢圣日，兆庶喜康哉。
咏苔纸诗
作者：薛道衡
朝代：隋

昔时应春色，引渌泛清流。今来承玉管，布字改银钩。
夏晚诗
作者：薛道衡
朝代：隋

流火稍西倾，夕影遍曾城。高天澄远色，秋气入蝉声。
奉和临渭源应诏诗
作者：薛道衡
朝代：隋

玄功复禹迹，至德去汤罗。玉关亭障远，金方水石多。八川兹一态，万里导长波。惊流注陆海，激浪象天河。鸾旗历岩谷，龙穴暂经过。西老陪游宴，南风起咏歌。庶品蒙仁泽，生灵穆太和。微臣惜暮景，愿驻鲁阳戈。
奉和月夜听军乐应诏诗
作者：薛道衡
朝代：隋

旌门临古堞，徼道度深隍。月冷疑秋夜，山寒落夏霜。遥空澄暮色，清景散馀光。笳声喧陇水，鼓曲噪渔阳。沈郁兴神思，眺听发天章。嵩岱终难学，丘陵徒自强。
展敬上凤林寺诗
作者：薛道衡
朝代：隋

净土连幽谷，宝塔对危峰。林栖丹穴凤，地迩白沙龙。独岩楼迥出，复道阁相重。洞开朝雾敛，石湿晓云浓。高筱低云盖，风枝响和钟。檐阴翻细柳，涧影落长松。珠桂浮明月，莲座吐芙蓉。隐沦徒有意，心迹未相从。
岁穷应教诗
作者：薛道衡
朝代：隋

故年随夜尽，初春逐晓生。方验从军乐，饮至入西京。
敬酬杨仆射山斋独坐诗
作者：薛道衡
朝代：隋

相望山河近，相思朝夕劳。龙门竹箭急，华岳莲花高。岳高嶂重叠，鸟道风烟接。遥原树若荠，远水舟如叶。叶舟旦旦浮，惊波夜夜流。露寒洲渚白，月冷函关秋。秋夜清风发，弹琴即鉴月。虽非庄舄歌，吟咏常思越。
昔昔盐
作者：薛道衡
朝代：隋
体裁：古风

垂柳覆金堤，蘼芜叶复齐。水溢芙蓉沼，花飞桃李蹊。采桑秦氏女，织锦窦家妻。关山别荡子，风月守空闺。恒敛千金笑，长垂双玉啼。盘龙随镜隐，彩凤逐帷低。飞魂同夜鹊，倦寝忆晨鸡。暗牖悬蛛网，空梁落燕泥。前年过代北，今岁往辽西。一去无消息，那能惜马蹄。
昔昔盐
作者：薛道衡
朝代：隋
体裁：诗

垂柳覆金堤，蘼芜叶复齐。
水溢芙蓉沼，花飞桃李蹊。
采桑秦氏女，织锦窦家妻。
关山别荡子，风月守空闺。
恒敛千金笑，长垂双玉啼。
盘龙随镜隐，彩凤逐帷低。
飞魂同夜鹊，倦寝忆晨鸡。
暗牖悬蛛网，空梁落燕泥。
前年过代北，今岁往辽西。
一去无消息，那能惜马蹄？
昭君辞
作者：薛道衡
朝代：隋

我本良家子，充选入椒庭。不蒙女史进，更失画师情。蛾眉非本质，蝉鬓改真形。专由妾命薄，误使君恩轻。啼沾渭桥路，叹别长安城。夜依寒草宿，朝逐转蓬征。却望关山迥，前瞻沙漠平。胡风带秋月，嘶马杂笳声。毛裘易罗绮，毡帐代金屏。自知莲脸歇，羞看菱镜明。钗落终应弃，髻解不须萦。何用单于重，讵假阏氏名。駃騠聊强食，筒酒未能倾。心随故乡断，愁逐塞云生。汉宫如有忆，为视旄头星。
梅夏应教诗
作者：薛道衡
朝代：隋

长廊连紫殿，细雨应黄梅。浮云半空上，清吹隔池来。集凤桐花散，胜龟莲叶开。幸逢为善乐，频降济时才。
渡北河诗
作者：薛道衡
朝代：隋

连旌映溆浦，叠鼓拂沙洲。桃花长新浪，竹箭下奔流。塞云临远舰，胡风入阵楼。剑拔蛟将出，骖惊鼋欲浮。雁书终立效，燕相果封侯。勿恨关河远，且宽边地愁。
秋日游昆明池诗
作者：薛道衡
朝代：隋

灞陵因静退，灵沼暂徘徊。新船木兰楫，旧宇豫章材。荷心宜露泫，竹径重风来。鱼潜疑刻石，沙暗似沈灰。琴逢鹤欲舞，酒遇菊花开。羁心与秋兴，陶然寄一杯。
豫章行
作者：薛道衡
朝代：隋

江南地远接闽瓯，山东英妙屡经游。前瞻叠障千重阻，却带惊湍万里流。枫叶朝飞向京洛，文鱼夜过历吴洲。君行远度茱萸岭，妾住长依明月楼。楼中愁思不开嚬，始复临窗望早春。鸳鸯水上萍初合，鸣鹤园中花并新。空忆常时角枕处，无复前日画眉人。照骨金环谁用许，见胆明镜自生尘。荡子从来好留滞，况复关山远迢递。当学织女嫁牵牛，莫作姮娥叛夫婿。偏讶思君无限极，欲罢欲忘还复忆。愿作王母三青鸟，飞去飞来传消息。丰城双剑昔曾离，经年累月复相随。不畏将军成久别，只恐封侯心更移。
豫章行·其一
作者：薛道衡
朝代：隋

江南地远接闽瓯，山东英妙屡经游。前瞻叠障千重阻，却带惊湍万里流。枫叶朝飞向京洛，文鱼夜过历吴洲。君行远度茱萸岭，妾住长依明月楼。楼中愁思不开嚬，始复临窗望早春。鸳鸯水上萍初合，鸣鹤园中花并新。空忆常时角枕处，无复前日画眉人。照骨金环谁用许，见胆明镜自生尘。
豫章行·其二
作者：薛道衡
朝代：隋

荡子从来好留滞，况复关山远迢递。当学织女嫁牵牛，莫作姮娥叛夫婿。偏讶思君无限极，欲罢欲忘还复忆。愿作王母三青鸟，飞去飞来传消息。丰城双剑昔曾离，经年累月复相随。不畏将军成久别，只恐封侯心更移。
重酬杨仆射山亭诗
作者：薛道衡
朝代：隋

寂寂无与晤，朝端去总戎。空庭聊步月，闲坐独临风。临风时太息，步月山泉侧。朝朝散霞彩，暮暮澄秋色。秋色遍皋兰，霞彩落云端。吹旌朔气冷，照剑日光寒。光寒塞草平，气冷咽笳声。将军献凯入，蔼蔼风云生。
从军行二首·其二
作者：虞世南
朝代：隋
体裁：古风

烽火发金微，连营出武威。孤城塞云起，绝阵虏尘飞。侠客吸龙剑，恶少缦胡衣。朝摩骨都垒，夜解谷蠡围。萧关远无极，蒲海广难依。沙磴离旌断，晴川候马归。交河梁已毕，燕山旆欲挥。方知万里相，侯服见光辉。
杂曲歌辞·结客少年场行
作者：虞世南
朝代：隋
体裁：乐府曲辞

韩魏多奇节，倜傥遗名利。共矜然诺心，各负纵横志。结友一言重，相思千里至。绿沈明月弦，金络浮云辔。吹箫入吴市，击筑游燕肆。寻源博望侯，结客远相求。少年重一顾，长驱背陇头。燄燄霜戈动，耿耿剑虹浮。天山冬夏雪，交河南北流。云起龙沙暗，木落雁行秋。轻生徇知己，非是为身谋。
入关诗
作者：虞世基
朝代：隋

陇云低不散，黄河咽复流。关山多道里，相接几重愁。
出塞
作者：虞世基
朝代：隋

穷秋塞草腓，塞外胡尘飞。徵兵广武至，候骑阴山归。庙堂千里策，将军百战威。辕门临玉帐，大旆指金微。摧朽无勍敌，应变有先机。衔枚压晓阵，卷甲解朝围。瀚海波澜静，王庭氛雾晞。鼓鼙严朔气，原野曀寒晖。勋庸震边服，歌吹入京畿。待拜长平坂，鸣驺入礼闱。
初渡江诗
作者：虞世基
朝代：隋

敛策暂回首，掩涕望江滨。无复东南气，空随西北云。
四时白纻歌·长安秋
作者：虞世基
朝代：隋

露寒台前晓露清，昆明池水秋色明。摇环动佩出层城，鹍弦凤管奏新声。上林蒲桃合缥缈，甘泉奇树上葱青。玉人当歌理清曲，婕妤恩情断还续。
在南接北使诗
作者：虞世基
朝代：隋

会玉二崤至，瑞节三秦归。林蝉疏欲尽，江雁断还飞。墙垣崇客馆，旌盖入王畿。共此敦封植，方欣荐纻衣。
奉和幸太原辇上作应诏诗
作者：虞世基
朝代：隋

唐巡光帝则，夏务穆宸仪。珠旗扬翼凤，玉兽俨丹螭。流吹和春鸟，交弄拂花枝。
奉和幸江都应诏诗
作者：虞世基
朝代：隋

巡游光帝典，征吉乃先天。泽国翔宸驾，水府泛楼船。七萃萦长薄，三翼亘通川。夙兴大昕始，求衣昧旦前。澄澜浮晓色，遥林卷宿烟。晨霞稍含景，落月渐亏弦。回塘响歌吹，极浦望旌旃。方陪觐东后，登封禅肃然。
奉和望海诗
作者：虞世基
朝代：隋

清跸临溟涨，巨海望滔滔。十洲云雾远，三山波浪高。长澜疑浴日，连岛类奔涛。神游藐姑射，睿藻冠风骚。徒然虽观海，何以效涓毫。
晚飞乌诗
作者：虞世基
朝代：隋

向日晚飞低，飞飞未得栖。当为归林远，恒长侵夜啼。
汴水早发应令诗
作者：虞世基
朝代：隋

夏山朝万国，轩庭会百神。成功畴与让，盛德今为邻。区于属平一，庶类仰陶钧。銮跸临河济，裘冕肃柴禋。启行分七萃，备物象三辰。祈祈亘原隰，济济咸缙绅。阳谷升朝景，青丘发早春。兖衣敷帝则，分器叙彝伦。临淄成诵美，河间雅乐陈。薰风穆已被，茂实久愈新。
秋日赠王中舍诗
作者：虞世基
朝代：隋

秦关望吴苑，渭涘去江汶。天汉星躔绝，山川地角分。百年变朝市，千里异风云。双鸳难可赠，别鹤不相闻。忽值从游士，玳簪光素履。欢言悦郑郊，雪泣悲燕市。契阔论谈笑，殷勤访生死。思君在一方，无由同四美。尺素乃云披，投琼慰久离。云开缛锦散，霞照绿缇披。相思叹河广，相望阻天垂。赠言方杜若，握手代萱枝。伊昔风期早，金兰信为宝。去来金马门，留连斗鸡道。鹫岭访三禅，商山追四皓。胜地俱游息，披文递论讨。虚薄忝官联，乔木遂同迁。濯缨升博望，阔步入祟贤。高轩照流水，长剑耸秋莲。南风忽不竞，东海遂成田。喧喧狭斜路，隐隐平陵树。凤阙暧西临，星桥耿南注。五方多异俗，四海皆行路。士衡嗟苦辛，德琏伤流寓。巩洛重行行，寓目尽伤情。太行临北绛，函谷拒西京。雀书图久灭，龙文鼎遂轻。凌云馀构尽，濛汜曲池倾。徘徊殊未极，惆怅空云缨。伊川忽会面，留连展言宴。东西一背飞，翻然成异县。哀哉人道促，痛矣嗟埋玉。嵇生顾影琴，裴子飘风烛。摧兹激水意，顿此浮云足。弃置勿重陈，难终唯此曲。汉阳赵元淑，薛县雍门周。清文宁解病，妙曲反增愁。翳翳神逾伏，懔懔岁方遒。双崤飞暗雨，八水冻寒流。兰枯芳草歇，槐古忆前秋。江干不可望，徒此叹离忧。
衡阳王斋阁奏妓诗
作者：虞世基
朝代：隋

金沟低御道，玉管正吟风。拾翠天津上，回鸾鸟路中。镜前看月近，歌处觉尘空。今宵织女见，言是望仙宫。
赋得戏燕俱宿诗
作者：虞世基
朝代：隋

大厦初构与云齐，归燕双入正衡泥。欲绕歌梁向舞阁，偶为仙履往兰闺。千里争飞会难并，聊向吴宫比翼栖。
赋得石诗
作者：虞世基
朝代：隋

蜀门郁遐阻，燕碣远参差。独标千丈峻，共起百重危。镜峰含月魄，盖岭逼云枝。徒然抱贞介，填海竟谁知。
赋昆明池一物得织女石诗
作者：虞世基
朝代：隋

隔河图列宿，清汉象昭回。支机就鲸石，拂镜取池灰。船疑海槎渡，珠似客星来。所恨双蛾敛，逢秋遂不开。
零落桐诗
作者：虞世基
朝代：隋

零落三秋干，摧残百尺柯。空馀半心在，生意渐无多。
于婺州被囚诗
作者：虞绰
朝代：隋

穷达虽有命，逋逃诚负累。背恩已偷生，临危未能死。得罪既不测，中心怅无已。厚颜羞朋友，囚心愧妻子。圣日始东扶，徂年迫西汜。方违盛明代，永向幽泉里。况当此春节，物候惊田里。桃蹊日影乱，柳径秋风起。动植皆顺性，嗟余独沦耻。投笔不重陈，此情寄知己。
奉和御制月夜观星示百僚诗
作者：袁庆
朝代：隋

六龙初匿影，顾兔始驰光。戎井传宵漏，山庭引夕凉。宸居多胜托，闲步出琳堂。烂烂星芒动，耿耿清河长。青道移天驷，北极转文昌。乔枝犹隐毕，绝岭半侵张。仰观留玉裕，睿作动金相。无庸徒抱寂，何以继连章。
宗庙九德之歌辞
作者：褚亮
朝代：隋
体裁：四言诗

皇祖诞庆，于昭于天。积德斯远，茂攸绪先。维文应历，神武弘宣。肇迹妫水，成功坂泉。道光覆载，声穆吉先。式备牺象，用洁牲牷。礼终九献，乐展四悬。神贶景福，遐哉永年。
于太常寺听陈国蔡子元所校正声乐诗
作者：许善心
朝代：隋

维阳成礼乐，治定昔君临。充庭观树羽，之帝仰摐金。既因钟石变，将随河海沈。湛露废还序，承风绝复寻。衮章无旧迹，韶夏有馀音。泽竭英茎散，人遗忧思深。悲来未减瑟，泪下正闻琴。讵似文侯睡，聊同微子吟。钟奏殊南北，商声异古今。独有延州听，应知亡国音。
奉和冬至乾阳殿受朝应诏诗
作者：许善心
朝代：隋

森森罗陛卫，哕哕锵璁珩。礼殚五瑞辑，乐阕九功成。
奉和赐诗
作者：许善心
朝代：隋

帝道属升平，天文预观象。兹生荷化育，博施多含养。正始振皇风，端居留眷想。夕拜参近侍，朝思滥弘奖。温树贵不言，克艰庶无爽。
奉和还京师诗
作者：许善心
朝代：隋

重光阐帝图，肆觐荷来苏。卜洛连新邑，因秦还旧都。雷警三辰卫，星陈七萃驱。从风折凤羽，曜日拖鱼须。宪章殚礼乐，容服备车徒。回銮入丰镐，从跸度枌榆。冉冉年和变，迟迟节物徂。馀花照玉李，细叶剪圭梧。朝夕万国凑，海会百川输。微生逢大造，倏忽改荣枯。
五言侍宴延庆殿同赋别题得阿阁凤应诏
作者：许敬宗
朝代：隋
体裁：五言律诗

帝台凌紫雾，仙凤下丹霄。层巢依绮阁，清歌入洞箫。逸彩桐间艳，浮声竹外娇。自欣栖大厦，率舞为闻韶。
五言侍宴延庆殿集同赋得花间鸟一首应诏
作者：许敬宗
朝代：隋
体裁：五言律诗

落花飞禁蓹，时鸟咔芳晨。飘香入绮殿，流响度天津。千笑千娇切，一啭一惊新。方知物华处，偏在上林春。
五言后池侍宴回文诗一首应诏
作者：许敬宗
朝代：隋
体裁：五言律诗

凉气澄佳序，碧沚澹遥空。篁林下仪凤，彩鹢间宾鸿。苍山带落日，丽苑扇熏风。长筵列广燕，庆洽载恩隆。
五言奉和咏棋应诏·其一
作者：许敬宗
朝代：隋
体裁：五言律诗

鱼丽新整阵，鸐□忽争先。八围规破眼，略野务开边。分行渐云布，乱点逐星连。胜是精神得，非关品格悬。
五言奉和咏棋应诏·其二
作者：许敬宗
朝代：隋
体裁：五言律诗

拂局初料敌，阴谋比用师。观形已决胜，怯下复徐思。抟战类相劫，图全且自持。宸襟协尧智，游艺发初丝。
五言辽东侍宴山夜临秋同赋临韵应诏
作者：许敬宗
朝代：隋
体裁：古风

稽山腾禹计，姑射荡尧心。岂如临碣石，轩卫警摐金。辕门萦□水，大旆掩长岑。复属高秋夜，澄空素景临。层岩多丽色，幽涧有清音。含星光浅濑，褰雾静疏林。高明兴睿赏，仁知辅冲襟。湛露浮仙爵，凄风韵雅琴。秋令生威远，寒光被物深。方怀草封禅，陪礼泰山阴。
四言奉陪皇太子释奠诗一首应令·其一
作者：许敬宗
朝代：隋
体裁：四言诗

天钧初播，流形硉分。应图作极，执契为君。经邦测景，命秩颁云。功弘海谧，□洽风熏。
四言奉陪皇太子释奠诗一首应令·其三
作者：许敬宗
朝代：隋
体裁：四言诗

天庭朗玉，睿掌晖珠。问安昏定，奉礼晨趋。照宣离景，几亚神抠。承纶太极，肄业鸿都。
四言奉陪皇太子释奠诗一首应令·其二
作者：许敬宗
朝代：隋
体裁：四言诗

皇灵拓统，帝宅遐光。驰威日域，浃化乾纲。网罗千代，并吞百王。祯凝国太，庆袭元良。
四言奉陪皇太子释奠诗一首应令·其五
作者：许敬宗
朝代：隋
体裁：四言诗

初芳候律，新𠯴谐音。罄喧浮泗，弦静淄林。圭□炫目，璧水澄心。蕊飘蹊霭，叶满帷深。
四言奉陪皇太子释奠诗一首应令·其六
作者：许敬宗
朝代：隋
体裁：四言诗

缛礼光备，文思可纪。日驷轮斜，云门祝止。景福垂裕，受厘延祉。严训一尊，澄湮万汜。
四言奉陪皇太子释奠诗一首应令·其四
作者：许敬宗
朝代：隋
体裁：四言诗

尊师上德，齿学崇年。登歌畅美，啐爵思虔。雩童鼓箧，硕老重筵。辞雕辩囿，矢激言泉。
四言曲池酺饮座铭
作者：许敬宗
朝代：隋
体裁：四言诗

日月扬彩，爟烽撤候。赐饮平郊，列筵春岫。露鲜芳薄，影华清溜。倒载言旋，骊歌贰奏。
奉和七夕宴悬圃应制二首·其二
作者：许敬宗
朝代：隋
体裁：五言律诗

婺闺期今夕，娥轮泛浅潢。迎秋伴暮雨，待暝合神光。荐寝低云鬓，呈态解霓裳。喜中愁漏促，别后怨天长。
奉和九月九日应制
作者：许敬宗
朝代：隋
体裁：五言排律

爽气申时豫，临秋肆武功。太液荣光发，曾城佳气融。紫霄寒暑丽，黄山极望通。讲艺遵先轨，睹德畅宸衷。鹫岭飞夏服，娥魄乱雕弓。汗浃镳流赭，尘生埒散红。饮羽惊开石，中叶遽凋丛。雁殚云路静，乌坠日轮空。九流参广宴，万宇抃恩隆。
奉和元日应制
作者：许敬宗
朝代：隋
体裁：五言排律

天正开初节，日观上重轮。百灵滋景祚，万玉庆惟新。待旦敷玄造，韬旒御紫宸。武帐临光宅，文卫象钩陈。广庭扬九奏，大帛丽三辰。发生同化育，播物体陶钧。霜空澄晓气，霞景莹芳春。德辉覃率土，相贺奉还淳。
辽左雪中登楼
作者：许敬宗
朝代：隋
体裁：五言律诗

岁杪崇朝雪，天涯绝塞城。冻云连海色，枯木助风声。怀古情无已，登楼赋未成。梅花南国思，笛里暮愁生。
奉和出颍至淮应令诗
作者：诸葛颖
朝代：隋

涉颍倦纡回，浮淮欣迥直。遥村含水气，远浦澄天色。灵涛稍欲近，仙岩行可识。玄览属睿辞，风云有馀力。
奉和御制月夜观星示百僚诗
作者：诸葛颖
朝代：隋

䆗窱神居远，萧条更漏深。薄烟净遥色，高树肃清阴。星月满兹夜，灿烂还相临。连珠欲东上，团扇渐西沈。澄水含斜汉，脩树隐横参。时闻送筹柝，屡见绕枝禽。圣情记馀事，振玉复鸣金。
奉和方山灵岩寺应教诗
作者：诸葛颖
朝代：隋

名山镇江海，梵宇驾风烟。画栱临松盖，銮牖对峰莲。雷出阶基下，云归梁栋前。灵光辨昼夜，轻衣数劫年。一陪香作食，长用福为田。
奉和通衢建灯应教诗
作者：诸葛颖
朝代：隋

芳衢澄夜景，法炬烂参差。逐轮时徙焰，桃花生落枝。飞烟绕定室，浮光映瑶池。重阁登临罢，歌管乘空移。
春江花月夜
作者：诸葛颖
朝代：隋

张帆渡柳浦，结缆隐梅洲。月色含江树，花影覆船楼。
赋得微雨东来应教诗
作者：诸葛颖
朝代：隋

微雨暗东峰，散漫洒长松。涧满新流浊，山沾积翠浓。风起还吹燕，云来本送龙。登年随玉烛，名山定可封。
遗源雄诗
作者：贺若弼
朝代：隋

交河骠骑幕，合浦伏波营。勿使麒麟上，无我二人名。
闻杨炯幽兰之歌作
作者：赵元淑
朝代：隋
体裁：七言绝句

昔闻兰叶据龙图，复道兰林引凤雏。鸿归燕去紫茎歇，露往霜来绿叶枯。
东飞伯劳歌
作者：辛德源
朝代：隋

合欢芳树连理枝，荆王神女乍相随。谁家妖艳荡轻舟，含娇转眄骋风流。犀枻兰桡翠羽盖，云罗雾縠莲花带。女儿年几十六七，玉面新妆映朝日。落花从风俄度春，空留可怜何处新。
于邢邵座赋诗
作者：辛德源
朝代：隋

寒威渐离风，春色方依树。
恙妪诗
作者：辛德源
朝代：隋

皂陂垂肩井。
成连
作者：辛德源
朝代：隋

征夫从远役，归望绝云端。蓑笠城逾坏，霜落梅初寒。雪夜愁烽湿，冰朝饮马难。寂寂长安信，谁念客衣单。
星名
作者：辛德源
朝代：隋

边祲昏高柳，爟火照离宫。明堂发三令，勾陈集五戎。素扇麾全月，朱旗引半虹。虎落惊氛敛，龙城宿雾通。击钟张大乐，置酒宴群公。关山无复阻，车书方大同。
浮游花
作者：辛德源
朝代：隋

窗中斜日照，池上落花浮。若畏春风晚，当思秉烛游。
猗兰操
作者：辛德源
朝代：隋

奏事传青阁，拂除乃陶嘉。散条凝露彩，含芳映日华。已知香若麝，无怨直如麻。不学芙蓉草，空作眼中花。
白马篇
作者：辛德源
朝代：隋

任侠重芳辰，相从竞逐春。金羁络赭汗，紫缕应红尘。宝剑提三尺，雕弓韬六钧。鸣珂蹀细柳，飞盖出宜春。遥见浮光发，悬知上头人。
短歌行
作者：辛德源
朝代：隋

驰射罢金沟，戏笑上云楼。少妻鸣赵瑟，侍妓转吴讴。杯度浮香满，扇举细尘浮。星河耿凉夜，飞月艳新秋。忽念奔驹促，弥欣执烛游。
芙蓉花
作者：辛德源
朝代：隋

洛神挺凝素，文君拂艳红。丽质徒相比，鲜彩两难同。光临照波日，香随出岸风。涉江良自远，托意在无穷。
霹雳引
作者：辛德源
朝代：隋

出地声初奋，乘乾威更作。云衔天笑明，雨带星精落。碎枕神无扰，震楹书自若。侧闻吟白虎，远见飞玄鹤。
临刑诗
作者：郑颋
朝代：隋
体裁：五言绝句

幻生还幻灭，大幻莫过身。安心自有处，求人无有人。
灵凤歌
作者：配英
朝代：隋

杳杳灵凤，绵绵长归。悠悠我思，永与愿违。万劫无期，何时来飞。
送别诗
作者：释智才
朝代：隋

镜中辞旧识，灞岸别新知。年来木应老，只为数经离。
游三学山诗
作者：释智炫
朝代：隋
体裁：古风

秀岭接重烟，嵚岑上半天。绝岩低更举，危峰断复连。侧石倾斜涧，回流泻曲泉。野红知草冻，春来鸟自传。树锦无机织，猿鸣讵假弦。叶密风难度，枝疏影易穿。抱帙依闲沼，策杖戏荒田。游心清汉表，置想白云边。荣名非我愿，息意且萧然。
临终诗二首 其一 哀速终
作者：释灵裕
朝代：隋

今日坐高堂，明朝卧长棘。一生聊已竟，来报将何息。
临终诗二首 其二 悲永殡
作者：释灵裕
朝代：隋

命断辞人路，骸送鬼门前。从今一别后，更会几何年。
临终诗二首·哀速终
作者：释灵裕
朝代：隋

今日坐高堂，明朝卧长棘。一生聊已竟，来报将何息。命断辞人路，骸送鬼门前。从今一别后，更会几何年。
遗世四言诗
作者：阴长生
朝代：隋

维予之先，佐命唐虞。爰逮汉世，紫艾重纾。予独好道，而为匹夫。高尚素志，不事王侯。贪生得生，亦又何求。超迹苍霄，乘龙驾浮。青要承翼，与我为仇。入火不灼，蹈波不濡。逍遥太极，何虑何忧。游戏仙都，顾悯群愚。年命之逝，如川之流。奄忽未几，泥土为传。驰走索死，不肯暂休。予之圣师，体道之真。升腾变化，松乔为邻。维予同学，一十二人。寒苦求道，历二十年。中多怠惰，志行不坚。痛乎诸子，命也自天。天不妄授，道必归贤。身投幽壤，何时可还。嗟尔将来，勤加精研。勿为流俗，富贵所牵。神丹一成，升彼九天。寿同三光，何但亿千。惟予垂发，少好道德。弃家随师，东西南北。委放五经，避世自匿。三十馀年，名山之侧。寒不遑衣，饥不暇食。思不敢归，劳不敢息。奉事圣师，承颜悦色。面垢足胝，乃见哀识。遂传要诀，恩深不测。妻子延年，咸享无极。黄白既成，货财千亿。役使鬼神，玉女侍侧。予得度世，神丹之力。
遗世四言诗
作者：阴长生
朝代：隋
体裁：四言诗

维予之先，佐命唐虞。爰逮汉世，紫艾重纾。予独好道，而为匹夫。高尚素志，不事王侯。贪生得生，亦又何求。超迹苍霄，乘龙驾浮。青要承翼，与我为仇。入火不灼，蹈波不濡。逍遥太极，何虑何忧。游戏仙都，顾悯群愚。年命之逝，如川之流。奄忽未几，泥土为传。驰走索死，不肯暂休。（一章）予之圣师，体道之真。升腾变化，松乔为邻。维予同学，一十二人。寒苦求道，历二十年。中多怠惰，志行不坚。痛乎诸子，命也自天。天不妄授，道必归贤。身投幽壤，何时可还。嗟尔将来，勤加精研。勿为流俗，富贵所牵。神丹一成，升彼九天。寿同三光，何但亿千。（二章）惟予垂发，少好道德。弃家随师，东西南北。委放五经，避世自匿。三十馀年，名山之侧。寒不遑衣，饥不暇食。思不敢归，劳不敢息。奉事圣师，承颜悦色。面垢足胝，乃见哀识。遂传要诀，恩深不测。妻子延年，咸享无极。黄白既成，货财千亿。役使鬼神，玉女侍侧。予得度世，神丹之力。（三章）
咏桐诗
作者：陆季览
朝代：隋

摇落依空井，生死尚馀心。不辞先入爨，惟恨少知音。
四言曲池酺饮座铭
作者：陆搢
朝代：隋
体裁：四言诗

群公酺饮，列坐水湄。花飘翠盖，叶覆丹帷。俱倾圣酒，争摛雅诗。下国贱隶，含毫无辞。
入阙咏空镜台诗
作者：陈叔达
朝代：隋
体裁：五言绝句

即今装饰废，雕零衢路间。姮娥与明月，相共落关山。
七夕看新妇隔巷停车（一作陈伯材诗）
作者：陈子良
朝代：隋
体裁：五言绝句

隔巷遥停幰，非复为来迟。只言更尚浅，未是渡河时。
乐府杂曲 鼓吹曲辞 上之回
作者：陈子良
朝代：隋
体裁：乐府曲辞

承平重游乐，诏跸上之回。属车响流水，清笳转落梅。岭云盖道转，岩花映绶开。下辇便高宴，何如在瑶台。
于塞北春日思归
作者：陈子良
朝代：隋
体裁：七言律诗

我家吴会青山远，他乡关塞白云深。为许羁愁长下泪，那堪春色更伤心。惊鸟屡飞恒失侣，落花一去不归林。如何此日嗟迟暮，悲来还作白头吟。
入蜀秋夜宿江渚
作者：陈子良
朝代：隋
体裁：五言律诗

我行逢日暮，弭棹独维舟。水雾一边起，风林两岸秋。山阴黑断碛，月影素寒流。故乡千里外，何以慰羁愁。
夏晚寻于政世置酒赋韵
作者：陈子良
朝代：隋
体裁：五言律诗

聊从嘉遁所，酌醴共抽簪。以兹山水地，留连风月心。长榆落照尽，高柳暮蝉吟。一返桃源路，别后难追寻。
学小庾体
作者：陈子良
朝代：隋
体裁：句

拂簟承花落，开帘待燕归。
新成安乐宫（一作新宫词）
作者：陈子良
朝代：隋
体裁：五言律诗

春色照兰宫，秦女坐窗中。柳叶来眉上，桃花落脸红。拂尘开扇匣，卷帐却薰笼。衫薄偏憎日，裙轻更畏风。
春晚看群公朝还人为八韵
作者：陈子良
朝代：隋
体裁：五言排律

游子惜春暮，策杖出蒿莱。正直康庄晚，群公谒帝回。履度南宫至，车从北阙来。珂影傍明月，笳声动落梅。迎风采旄转，照日绶花开。红尘掩鹤盖，翠柳拂龙媒。绮云临舞阁，丹霞薄吹台。轻肥宁所羡，未若反山隈。
游侠篇（一作侠客行）
作者：陈子良
朝代：隋
体裁：五言排律

洛阳丽春色，游侠骋轻肥。水逐车轮转，尘随马足飞。云影遥临盖，花气近薰衣。东郊斗鸡罢，南皮射雉归。日暮河桥上，扬鞭惜晚晖。
赋得妓
作者：陈子良
朝代：隋
体裁：五言律诗

金谷多欢宴，佳丽正芳菲。流霞席上满，回雪掌中飞。明月临歌扇，行云接舞衣。何必桃将李，别有待春晖。
赞德上越国公杨素
作者：陈子良
朝代：隋
体裁：古风

君侯称上宰，命世挺才英。本超骐骥足，复蕴风云情。摅藻掞锦绮，育德润瑶琼。已踵四知举，非无三杰名。济世同舟楫，匡政本阿衡。雍容入青锁，肃穆侍丹楹。桂宫擅鸣佩，槐路独飞缨。高门罗虎戟，绮阁丽彫甍。金樽酌湛湛，歌扇掩盈盈。匈奴轶燕蓟，烽火照幽并。天子名薄伐，受脤事专征。七德播雄略，十万骋行兵。雁行蔽虏甸，鱼贯出长城。交河方饮马，瀚海盛扬旌。拔剑倚天外，蒙犀辉日精。弯弧穿伏石，挥戈斩大鲸。鼓鼙朝作气，刁斗夜偏鸣。六郡多壮士，三边岂足平。岭云朝合阵，山月夜临营。胡尘暗马色，芳树动笳声。关云未尽散，塞雾常自生。川长蔓草绿，峰迥杂花明。小人愧王氏，雕文惭马卿。滥此叨书记，何以谢过荣。高山徒仰止，终是恨才轻。
送别
作者：陈子良
朝代：隋
体裁：五言绝句

落叶聚还散，征禽去不归。以我穷途泣，沾君出塞衣。
酬萧侍中春园听妓（一作李元操诗）
作者：陈子良
朝代：隋
体裁：五言律诗

微雨散芳菲，中园照落晖。红树摇歌扇，绿珠飘舞衣。繁弦调对酒，杂引动思归。愁人当此夕，羞见落花飞。
春雪
作者：陈洪
朝代：隋
体裁：五言绝句

光映妆楼月，花承歌扇风。欲妒梅将柳，故落早春中。
长安听百舌诗
作者：韦鼎
朝代：隋
体裁：古风

万里风烟异，一鸟忽相惊。那能对远客，还作故乡声。
嘲牛弘
作者：马敞
朝代：隋

尝闻陇西牛。千石不用軥。今见陇西牛。卧地打草头。
临去箸诗三首
作者：马明生
朝代：隋

太和何久长，人命将不永。吸如朝露晞，奄忽睡觉醒。生生世所悟，伤生由莫静。我将寻真人，澄神挹容景。盘桓昆陵宫，玄都可驰骋。涓子牵我游，太真来见省。朝朝王母前，夕归钟岳岭。仰采琼瑶葩，俯漱琳琅井。千龄犹一刻，万纪如电顷。天地自有常，人命最险毳。年若惊弦发，时犹轻矢逝。虽有灼灼姿，玉为尘生秽。秋草无秋耀，绿叶岂终岁。惜彼繁茂摧，哀彼寒霜厉。有存理必亡，有兴故有废。真官戏玄津，与物无凝滞。神冲紫霄内，形栖山水际。对虚忘有怀，游目托容裔。风尘将何来，真道故可大。浊尘谅为叹，世乐岂足预。振褐扫尘遐，飘飘独远举。寥寥岩岳际，萧萧纵万虑。灵真与我游，落景乘鸿御。朝乘云轮来，夕驾扶摇去。嗷嘈天地中，嚣声安得附。
临去箸诗三首·其一
作者：马明生
朝代：隋

太和何久长，人命将不永。吸如朝露晞，奄忽睡觉醒。生生世所悟，伤生由莫静。我将寻真人，澄神挹容景。盘桓昆陵宫，玄都可驰骋。涓子牵我游，太真来见省。朝朝王母前，夕归钟岳岭。仰采琼瑶葩，俯漱琳琅井。千龄犹一刻，万纪如电顷。
临去箸诗三首·其三
作者：马明生
朝代：隋

浊尘谅为叹，世乐岂足预。振褐扫尘遐，飘飘独远举。寥寥岩岳际，萧萧纵万虑。灵真与我游，落景乘鸿御。朝乘云轮来，夕驾扶摇去。嗷嘈天地中，嚣声安得附。
临去箸诗三首·其二
作者：马明生
朝代：隋

天地自有常，人命最险毳。年若惊弦发，时犹轻矢逝。虽有灼灼姿，玉为尘生秽。秋草无秋耀，绿叶岂终岁。惜彼繁茂摧，哀彼寒霜厉。有存理必亡，有兴故有废。真官戏玄津，与物无凝滞。神冲紫霄内，形栖山水际。对虚忘有怀，游目托容裔。风尘将何来，真道故可大。
嘲苏世长
作者：高祖
朝代：隋
体裁：古风

名长意短，口正心邪。弃忠贞于郑国，忘信义于吾家。
五郊乐章 赤帝徵音 雍和
作者：魏徵
朝代：隋
体裁：四言诗

昭昭丹陆，帟帟炎方。礼陈牲币，乐备篪簧。琼羞溢俎，玉𨣧浮觞。恭惟正直，歆此馨香。
缺题五古诗·其一
作者：魏徵
朝代：隋
体裁：古风

大道夷且长，窘路狭且促。修翼无卑栖，远趾不步局。舒吾凌霄羽，奋此千里足。超迈绝尘驱，倏忽谁能逐？贤愚岂常类，禀性在清浊。富贵有人籍，贫贱无天录。通塞苟由己，志士不相卜。陈平敖里社，韩信钓河曲。终居天下宰，食此万钟禄。德音流千载，功名重山岳。
缺题五古诗·其二
作者：魏徵
朝代：隋
体裁：古风

灵芝生河洲，动摇因洪波。兰荣一何晚，严霜瘁其柯。哀哉二芳草，不植泰山阿。文质道所贵，遭时用有嘉。绛灌临衡宰，谓谊崇浮华。贤才抑不用，远投荆南沙。抱玉乘龙骥，不逢乐与和。安得孔仲尼，为世陈四科。
初夏应诏诗
作者：魏澹
朝代：隋

虽度芳春节，物色尚馀华。出帘飞小燕，映户落残花。舞衫飘细縠，歌扇掩轻纱。兰房本宜夜，不畏日光斜。
咏桐诗
作者：魏澹
朝代：隋

本求裁作瑟，何用削成圭。愿寄华庭里，枝横待凤栖。
咏石榴诗
作者：魏澹
朝代：隋

分根金谷里，移植广庭中。新枝含浅绿，晚萼散轻红。影入环阶水，香随度隙风。路远无由寄，徒念春闺空。
咏阶前萱草诗
作者：魏澹
朝代：隋

绿草正含芳，び靡映前堂。带心花欲发，依笼叶已长。云度时无影，风来乍有香。横得忘忧号，余忧遂不忘。
园树有巢鹊戏以咏之
作者：魏澹
朝代：隋

畏玉心常骇，填河力已穷。夜飞还绕树，朝鸣且向风。知来宁自伐，识岁不论功。早晚时应至，轻举一排空。
与胡师耽同系胡州出被刑狱中诗
作者：鲁本
朝代：隋

叔夜弦初绝，韩安灰未然。相悲不相见，幽絷与幽泉。
神仙篇
作者：鲁范
朝代：隋

王远寻仙至，栾巴访术回。乘空向紫府，控鹤下蓬莱。霜分白鹿驾，日映流霞杯。煎金丹未熟，醒酒药初开。乍应观海变，谁肯畏年颓。
送别诗
作者：鲁范
朝代：隋

去留虽有异，失路与君同。何如拔心草，还逐断根蓬。